Hvað hefur Ísland að bjóða umfram Írland sem skattaparadís fyrir erlend fyrirtæki ? Eins og kemur óbeint fram í spurningunni hefur Írland haslað sér völl hin síðari ár sem fjármálamiðstöð . Nokkurs konar skattafríhafnir voru stofnaðar við Shannon-flugvöll og höfnina í Dyflinni . Erlend fyrirtæki , sem vildu setjast þar að , þurftu ekki að greiða nema 10% tekjuskatt og nutu annarra ívilnana opinberra aðila . Þetta bar góðan árangur . Hagvöxtur var mikill á Írlandi , og árið 2000 urðu lífskjör í landinu í fyrsta skipti betri en meðaltal í Evrópusambandinu . Skattastefna Íra er hins vegar litin hornauga í háskattalöndum Evrópu , meðal annars vegna þess að erlend og innlend fyrirtæki hafa notið ólíkra skattakjara . Vegna óánægju og kvartana annarra aðildarríkja Evrópusambandsins ákváðu Írar að hækka skatta á erlend fyrirtæki sem settust að á Írlandi , og lækka um leið skatta á innlend fyrirtæki svo að öll slík fyrirtæki bera 12,5% tekjuskatt eftir nokkur ár . Ísland hefur um margt svipuð skilyrði og Írland til að verða fjármálamiðstöð ef tekjuskattur á fyrirtæki verður lækkaður hér verulega . Þegar þetta er skrifað stendur til að lækka hann niður í 18% , en væri hann lækkaður niður í 10% stæðu Íslendingar að sumu leyti enn betur að vígi í samkeppni um alþjóðlegt fjármagn en Írar . Enn fremur þyrfti í sama skyni að fella niður eignarskatt á fyrirtæki ( en hann tíðkast mjög óvíða , enda felur hann í sér tvísköttun ) og gera ýmsar aðrar ráðstafanir , til dæmis að skattleggja söluhagnað af hlutabréfum og arðgreiðslur úr landi öðru vísi og miklu minna en nú er gert . Einn kostur við skattalækkanir á fyrirtæki á Íslandi er , að ríkissjóð munar ekki mjög mikið um skatttekjurnar af þeim nú . Þær munu því ekki breyta afkomu ríkissjóðs til hins verra , svo að heitið geti . Megintekjur ríkissjóðs Íslands eru af virðisaukaskatti . Ísland hefur það fram yfir Írland að mati ýmissa stórfyrirtækja að vera ekki í Evrópusambandinu og því ekki undir sömu stjórnmálaáhrifum frá háskattalöndum innan sambandsins . Evrópusambandið hefur síðustu misseri verið að gera sig líklegt til að þrengja að Írlandi og annarri fjármálamiðstöð innan vébanda þess , Lúxemborg . Krafist er svokallaðrar skattasamræmingar í þessu sambandi enda hefur mikið fjármagn farið frá háskattalöndum Evrópu til Írlands og Lúxemborgar . Ýmis alþjóðleg stórfyrirtæki hafa líka af því verulegar áhyggju , að skattar og opinberar álögur verði sífellt þyngri í Evrópusambandinu , sérstaklega óbeinar álögur , til dæmis reglugerðir , sem gera vinnuveitendum erfitt um vik . Þessi fyrirtæki vilja hins vegar að sjálfsögðu hafa aðgang að Evrópumarkaðnum . Ísland hefur einmitt slíkan aðgang án þess að vera aðili að Evrópusambandinu . Ísland getur sennilega ekki gert sér vonir um að verða jafnöflug fjármálamiðstöð og Írland vegna smæðar íslenska hagkerfisins , fjarlægðar frá mörkuðum og annarrar sérstöðu . Sem dæmi má nefna að í Írska lýðveldinu búa nú um 3,7 milljónir manna , Írar tala ensku og nota evru frá ársbyrjun 2002 . Eyjan Mön en Írland má sjá á innfeldu myndinni En Ísland ætti að geta gert sér vonir um að komast jafnlangt á þessu sviði og eyjan Mön . Þar eru skráð 42 þúsund alþjóðleg fyrirtæki . Þar starfa rúmlega 60 bankar og fjöldi tryggingafélaga , fjárfestingarsjóða og annarra fyrirtækja . Þar eru innstæður í bönkum tífalt meiri en á Íslandi , rúmlega 30 milljarðar Bandaríkjadala . Svipaða sögu er að segja af bresku Ermarsundseyjunum , Jersey og Guernsey . Fyrirtæki á þessum eyjum búa við önnur kjör en á Bretlandi sjálfu en þær tilheyra þó breska ríkinu og hafa það að bakhjarli ; nota til dæmis sömu mynt , sterlingspundið . Ísland er ekki síður í alfaraleið á Norður-Atlantshafi en bresku eyjarnar sem hér voru nefndar . Íslenska þjóðin er þokkalega menntuð , stjórnarfar er stöðugt og peningamál og fjármál í eins góðu lagi og víðast í Evrópu . Spurningin er aðeins , hvort leikreglur hér verði eins hagfelldar fjármálafyrirtækjum og til dæmis á Írlandi , í Lúxemborg , á Mön og á Ermarsundseyjum og hvort hugarfar og viðmót verði eins vinsamlegt .